VN hoor ‘met aandag’ voorleggings oor plaasmoordeDrie organisasies het dié week voorstelle oor plaasmoorde by die Verenigde Nasies (VN) se Forum vir Minderheidsaangeleenthede in Genève, Switzerland, voorgelê. Henk van de Graaf, assistenthoofbestuurder van TLU SA, het in sy voorlegging gesê om ŉ boer in Suid-Afrika te wees, is moontlik die gevaarlikste beroep ter wêreld met 133 boere per 100 000 wat vermoor word. “Ons beskou dit as ŉ vorm van terrorisme soos wat in Frankryk en ander dele van die wêreld ervaar word.” Van de Graaf het ook na grondhervorming verwys en gesê regeringsbeamptes en lede van die meerderheid in Suid-Afrika maak gereeld “histories ongegronde beskuldigings” teen Afrikaner-boere dat laasgenoemde hul grond gesteel het. Volgens Van de Graaf word misdade, veral plaasmoorde, nie behoorlik deur die polisie ondersoek nie en word verdagtes wat vasgetrek word dikwels deur die howe vrygelaat weens swak ondersoeke. Die Vryheidsfront Plus het ook Dinsdag voorstelle voorgelê en volgens die party het die Suid-Afrikaanse missie by die VN hulle probeer keer, maar ŉ bloutjie geloop toe die VSA ingegryp en aanbeveel het dat die voorlegging gelewer moet word. Volgens André Fourie, voorsiter van die VF Plus se komitee oor internasionale verhoudinge en raadslid vir die Stad Kaapstad wat die voorlegging gedoen het, het dié poging van die missie net die teenoorgestelde uitwerking gehad. “Amerika het tewens aanbeveel dat die voorlegging ‘onmiddellik’ gelewer word en lidlande het daarna met groter aandag geluister na die VF Plus se voorlegging. Die gebeure maak dit duidelik dat die wêreld nou lank genoeg na die verskonings van apartheid en rassisme geluister het wat die ANC aanbied om hul mislukkings mee te verdedig.” AfriForum se adjunk- uitvoerende hoof, Ernst Roets, het Woensdag tydens dié organisasie se voorlegging ŉ striemende aanval op die Suid-Afrikaanse regering se inset tydens die konferensie geloods. “Die Suid-Afrikaanse regering het verklaar dat dié mense wat vra dat plaasmoorde geprioritiseer moet word, dit doen omdat hulle ’n rassistiese agenda het en omdat hulle apartheid-simpatiseerders is.” Roets het tydens die konferensie gesê dat die Suid-Afrikaanse regering se opmerking uiters beledigend teenoor minderheidsgemeenskappe is en ’n aanval is op die menswaardigheid van plaasmoordslagoffers. Hy het ook die inkonsekwente optrede van die Suid-Afrikaanse regering uitgewys. “Die regering is vinnig om aan te voer dat dit nie sin maak om plaasmoorde te prioritiseer nie, aangesien dit deel van ’n breër kategorie van misdaad is. In Suid-Afrika is dit dubbel so gevaarlik om ’n boer eerder as ’n polisieman te wees. Wanneer daar egter oor plaasmoorde gepraat word, is die reaksie skielik dat dit nie sin maak om dit te prioritiseer nie,” het Roets gesê.